DISKUSIJAS „RADOŠAIS (UN) BIZNESS” DALĪBNIEKI.

25. aprīlī plkst. 19.00. kinoteātrī „Kino Bize”

**Latvijas suvenīru izgatavotājs NicePlace vizuālā tēla veidotāja un ideju vizualizētāja Zane Ernštreite un direktors Valts Ernštreits.**

NicePlace ir 2006. gadā dibināts uzņēmums, kas nodarbojas ar Latvijas suvenīru izgatavošanu. Mūsu vēlme ir popularizēt Latviju kā visaptveroši jauku vietu kultūrvēsturisku, dabas vērtību, cilvēciskās attieksmes, nacionālās daudzveidības un līdzīgā kontekstā.

NicePlace zīmols veido jēgpilnus, ar Latviju saistītus dizainus, cenšoties iespējami izmantot dabiskus, videi draudzīgus un Latvijā tapušus materiālus. Savos produktos NicePlace aizvien vairāk izmanto vietējā ražojuma reciklēto papīru, jo tic, ka papīram ir liela nākotne arī mūsdienu modernajā pasaulē. Patlaban zīmols NicePlace ir viens no lielākajiem dizaina izstrādājumu ražotājiem, kas izmanto vietējo papīru.

**Biznesa inkubatora Creative Andrejsala projektu vadītāja Liene Kuplā**

2010. gada 1. martā starp „Latvijas Investīciju un attīstības aģentūru” un Biznesa inkubatora operatoru tika noslēgts līgums par biznesa inkubācijas pakalpojumu sniegšanu. Šī līguma mērķis ir veicināt jaunu, konkurēt spējīgu radošās industrijas nozaru komersantu veidošanos un attīstību Latvijā, nodrošinot tos ar komercdarbībai nepieciešamo vidi un konsultatīvajiem pakalpojumiem. Izveidojot pievilcīgu un ērtu infrastruktūru, kā arī profesionālu atbalsta pakalpojumu klāstu, Creative Andrejsala veicina jaunu produktu rašanos, vispārējo izaugsmi un eksporta apjoma pieaugumu radošās industrijas nozarēs Rīgā.

Liene Kuplā par inkubatoru un radošo uzņēmējdarbību: „Visbiežāk pie mums vērsušies uzņēmēji, kas paši arī ir vienīgie darītāji. Ja esi viens, tev ir grūti ap sevi radīt darba vidi un komandu, bet uz inkubatoru tu nāc kā uz darbu, nevis strādā mājās. Pateicoties inkubatora esamībai, indivīds sajūt, ka viņš ir uzņēmējs, kam tepat līdzās ir arī citi cilvēki, ka var atnākt pakonsultēties, vērsties pēc palīdzības.”

**Lielākā mūzikas un mākslas festivāla Baltijā "Positivus" rīkotājs, koncertaģentūras „Positivus Music” vadītājs un koncertzāles "Palladium" līdzīpašnieks Ģirts Majors.**

“POSITIVUS MUSIC” šobrīd ir viena no vadošajām koncertu aģentūrām Latvijā. Dibināta 2003.gadā. Kopš kompānijas izveidošanas mūsu prieks ir sniegt iespēju cilvēkiem baudīt augstas klases dzīvās mūzikas koncertus. Mūsu darbs rada augstas kvalitātes populārās mūzikas koncertus, ko vienmēr apliecina publikas atsauksmes un vērtējumi masu medijos.     
“POSITIVUS MUSIC” ir lielākā mūzikas festivāla Baltijā - "POSITIVUS FESTIVAL" rīkotājs. Festivāls kopš 2007. gada Salacgrīvā katru vasaru pulcē lielu skaitu pazīstamus pašmāju un ārvalstu māksliniekus, kurus klātienē ierodas vērot vairāki desmiti tūkstoši apmeklētāju.

„Latvijas radošo industriju pārstāvjiem, kuri jau ir sasnieguši vērā ņemamus rezultātus, būtu nepieciešams valsts atbalsts eksporta iespēju nodrošināšanā, bet tiem, kuri ir iesācēji radošo industriju jomā, ir nepieciešama atbilstoša platforma darbības uzsākšanai,” tā Ģirts Majors.

**SIA „Valmiermuižas alus” līdzīpašnieks Aigars Ruņģis**

„Valmiermuižas alus” ir viena no mazākajām un jaunākajām alus darītavām Latvijā, kas tirgū ienāca 2009. gada pavasarī. Alus darītavas mērķis ir attīstīt alus baudīšanas kultūru Latvijā.

Šogad pirmo reizi Latvijā radīts alus dizains par godu literātam – „Valmiermuižas alus” darītava izveidojusi īpašu alus pudeļu dizainu Rūdolfa Blaumaņa 150 gadu jubilejai un rakstniekam veltītajam teātra festivālam Valmieras drāmas teātrī. „Man ir gods atbalstīt latviešu teātri, darot to, kas mums izdodas vislabāk – brūvējot alu”, norāda Aigars Ruņģis.

**Infogr.am līdzdibinātāja, grafikas dizainere Alise Semjonova.**

Infogr.am ir vienkāršs infografiku rīks ar visstraujāk augošo datu vizualizācijas komūnu pasaulē. Kopš uzņēmuma dibināšanas pagājušā gada februārī ir radīti ap 700 tūkstoši infografiku. Infogr.am lieto vairāk kā 300 tūkstoši žurnālistu, blogeru, uzņēmēju un izglītības nozares pārstāvju visā pasaulē.

**Diskusiju vada žurnāliste un TV raidījuma „Viss Notiek” režisore Adriāna Roze**